Roerende tonele buite vermoorde Tazné se huisInwoners was emosioneel én kwaad nadat die nuus bekend geword het dat klein Tazné van Wyk (8) se liggaam gevind is. (Foto: Courtney Africa/ANA) Emosionele én woedende inwoners het Donderdag buite die huis van die vermoorde Tazné van Wyk (8) saamgedrom nadat haar lyk Woensdagnag in ŉ stormwaterpyp buite Worcester in die Wes-Kaap gevind is. Tazné het net minder as twee weke gelede verdwyn toe sy na ŉ winkel oorkant hul huis in Clarestraat in Ravensmead in die Wes-Kaap gestap het. Moehydien Pangaker (54) het die liggaam aan die polisie uitgewys nadat hy vroeër vandeesweek in Cradock in die Oos-Kaap in hegtenis geneem is in verband met Tazné se verdwyning. Daar was in daardie stadium geen spoor van die meisie nie. Tazné van Wyk (8). Pangaker het Dinsdag in die plaaslike landdroshof verskyn op aanklag van ontvoering. Hy is ná sy verskyning na Kaapstad geneem en het die polisie vandaar na die kind se liggaam gelei. Albert Fritz, Wes-Kaapse LUR vir gemeenskapsveiligheid, het Donderdag sy medelye met Tazné se familie betuig. “Hulle is deur ŉ stormagtige tydperk van onsekerheid, verwarring en pyn. Geen ouer moet die verlies van hul kind hoef te verduur nie.” Fritz het gesê ŉ maatskaplike werker sal die familie in dié tyd bystaan. Sommige inwoners was woedend oor die polisie se hantering van die saak. (Foto: Courtney Africa/ANA) Intussen het talle inwoners na die Van Wyks se huis gestroom waar hulle hul woede jeens die polisie se hantering van die saak te kenne gegee het. Sommige inwoners het aangevoer die polisie se soektog na die meisie was ondoeltreffend. Pangaker verskyn Vrydag weer in die landdroshof, dié keer in Goodwood. Hy staan nou ook tereg op ŉ aanklag van moord. Brig. Novela Potelwa, polisiewoordvoerder, het gesê nog aanklagte kan later bygevoeg word.